  Туспуктэм: Руслан Нуриахметов Наталия Сильвестрова Ижкарысь кафеосын но ресторанъёсын Пельняньлэн дунневыл нуналэз улсын нимысьтыз меню кылдытӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Акцие карысь 20-лэсь трос сиськонниос пырисько ни. Тросаз соос пӧлысь нимысьтыз менюысь сиёнъёсты 1-11 тулыспалэ веръяны луоз    Куноослы классической сиёнэз но – «сибыр сямен пельнянь», лымен яке няньлэсь горшокын, озьы ик сяме пырем удмурт пельнянез – чипеен, горд чорыген, сылалтэм кубистаен но кӧен – утчаны ӵектозы. Грузин сиён-юонэз яратӥсьёс «удмурт хинкальёсты» - кылын но картофкаен, курка сӥльын, омлетэн, вож сугонэн но сырен – верьяны быгатозы. Гурманъёслы ӵож сӥльын кыз лыслэсь соус улын, музъемвöйгубиен но мильымгубиен бакча сиёнлэсь лымен, зарезь лулосъёсын цзяоцзы (китай пельнянь) но латин кунъёсын вӧлмем чилиен но сӥльын эмпанадаос (жарить карем испан кокрок) дасялозы. Акцие пыриськись сиськонниосын лыдметэз но пельнянь менюосты Пельнянь фестивалтлэн  сайтысьтыз учкыны луоз. Тодэ вайытом, 2023-тӥ арын «Пельняньлэн дунневыл нуналэз» фествиаль 6-11 тулыспалэ «Асьме сямен! Удмурт сямен! Ческыт!» мереткыл (девиз) улсын ортчоз. Та дыре «Удмуртия – пельняньлэн дорез!» («Удмуртия –родина пельменей!»)   фотомарафон (0+) но кылбур гожтонъя «Пельнянь чуръёс» вожвылъяськон (6+) мынэ ни. Та дыре «Пельменный кубок КВН» ужрадэ (0+), PelmenRun тол бызьылонэ (0+), чорыганъя «Шудо визнан» чемпионатэ (0+), ӵужонболъя ӵошатсконъёсы (0+) куриськонъёсты куто.  Тегъёс: сиён-юонъёс пельнянь Пельняньлэндунневылнуналэз фестиваль Удмуртия Ижкар  